钦定古今图书集成/明伦汇编/氏族典/第078卷 > 吴虔裕
## 钦定古今图书集成/明伦汇编/氏族典/第078卷 > 吴虔裕

按《宋史吴虔裕传》：“虔裕，许州许田人。父徽，左屯卫将
军。虔裕少为郡吏，汉祖镇许，爱其精谨，署以右职。及
移镇太原，以虔裕从。开国，擢为引进使，转内客省使。
时镇州节度刘在明卒，遣虔裕率兵巡护。隐帝即位，
召为宣徽北院使。周祖讨三叛，以虔裕为河中行营
都监。蒲人败，师还。会枢密使杨邠求解职，隐帝遣人”
谕邠，使至而虔裕在座，即飏言曰：“机要重地，非可久
处，俾后来者迭居可也。”使还，以白帝，帝怒，出虔裕为
郑州防御使。乾祐末，诸大臣急诏入朝，命将兵守澶
州及留子陂，战败，遂降周祖。广顺初，遣还。从周祖讨
慕容彦超，破之。改汝州防御使，历右卫、左金吾卫二
大将军兼街仗使。太平兴国六年，迁右千牛卫上将
军，仍判左街仗事。虔裕掌金吾三十馀年，端拱初卒，
赠太尉。虔裕性简率，言多轻肆。